google/wiki40b huggingface dataset:
Vasīlijs Košečkins

Spēlētāja karjera

Savu profesionālā spēlētāja karjeru 1998. gadā Košečkins uzsāka Toljati "Lada" rindās. Tiesa, pirmās sezonas viņš spēlēja kluba otrajā sastāvā, kurš spēlēja Krievijas Pirmajā līgā. 2002. gada NHL draftā viņu ar kopējo 223. numuru izvēlējās Tampabejas "Lightning". 2002.—03. sezonā Košečkins spēlēja Krievijas Augstākās līgas klubu Almetjevskas "Ņeftjanik" un Kirovas "Olimpia" rindās, bet jau nākamajā sezonā Košečkins bija atpakaļ Toljati, aizvadot savas pirmās spēles Krievijas Superlīgā.
2007.—08. sezonā Košečkins spēlēja Kazaņas "Ak Bars" rindās, bet 2008.—09. sezonā atgriezās Toljati. 2009.—10. sezonas gaitā Vasīlijs tika aizmainīts uz Magņitogorskas "Metallurg" vienību, bet 2010. gada vasarā Košečkins pievienojās Čerepovecas klubam. 2013.—14. gada sezonā kopā ar Magņitogorskas "Metallurg" izcīnīja Gagarina kausu, finālsērijā ar 4—3 pārspējot Prāgas "Lev".
Krievijas izlases rindās piedalījies 2007., 2009. un 2010. gada Pasaules čempionātos, trijos turnīros izcīnot pilnu Pasaules čempionātu medaļu komplektu. Par čempionu Košečkins kļuva 2009. gadā, kad uz laukuma turnīra gaitā tā arī neizgāja.
Pasaule

Etimoloģija

Vārda izcelsme latviešu valodā saistāma ar vārdu "Saule", kas apvienojumā ar pievienoto priedēkli "pa" apzīmē vietu kopumu zem Saules, īstenību, tagadni.

Valodas

Visvairāk cilvēku pasaulē runā ķīniešu valodā. Tomēr visplašāk izplatītā valoda ir angļu valoda, jo to lieto daudzās pasaules valstīs un vairāk nekā 600 miljoniem iedzīvotāju tā ir otrā valoda. Valodas grupē valodu saimēs. Parasti saimē apvieno valodas, kuras radušās vienā reģionā.
Mērnieku laiki (1968. gada filma)

Sižets

19. gadsimta otrās puses agrārās reformas laiks Vidzemes guberņā. Slātavas un Čangalienas pagastos ierodas mērnieki. Viņiem ir jāpārmēra zemnieku saimniecību robežas. 
Bagātais Slātavas muižas zemes rentnieks Prātnieks pārliecina savus kaimiņus, ka nepieciešams pielabināties atbraukušajiem mērniekiem un jāiedod viņiem pamatīgs uzpirkuma kukulis. Ar viņa palīdzību meitenes audžuvecāki, kura viņam patīk, varētu atņemt zemi Kaspara saimniecībai, kurš ir Prātnieka sāncensis uz Lienas simpātijām.
Pēc Kaspara izputināšanas Prātnieks cer gūt Lienas piekrišanu precībām ar viņu. Viņš nenojauš, ka Liena jau ir izvēlējusies. Kaspars, kurš nejaušības pēc noturēts par afēristu Grabovski, tiek nogalināts. Skumju nomāktā Liena, kuru par atteikšanos precēties ar Prātnieku nolādējusi māte, sajūk prātā un izdara pašnāvību.
Lemma (leksikogrāfija)

Lemma leksikogrāfijā ir vārds tādā formā, kādā tas tiek ievietots vārdnīcā, piemēram, latviešu valodā nomeniem lemmas forma būtu nominatīvs un darbības vārdiem — nenoteiksme.
Ferdinands Erdmans Štolls (mācītājs)

Dzīvesgājums

Studējis teoloģiju Tērbatas universitātē no 1840. līdz 1845. gadam, papildinoties 1847. gadā Vidzemes ģenerālsuperintendents Klots viņu ordinēja Jēkaba baznīcā 1849. gada 15. maijā. Draudzē viņu ieveda prāvests Eduards Tēre un Štolla brāļi — mācītājs Heinrihs Vilhelms Štolls no Liepas un mācītājs Kārlis Frīdrihs Štolls no Madlienas, 1876. gadā Daugavgrīvas draudzes skolā pieņēma Jāni Reiteru, populāro skolotāju, kuram deva tiesības kristīt bērnus.
Latvijas mikologa un ornitologa Ferdinanda Erdmaņa Štolla tēvs.
Čerņihivas apgabals

Vēsture

Tagadējā Černihivas apgabala teritorijā no 1024. gada valdīja Čerņigovas kņazi, kurus iecēla Kijevas lielkņazi. Pēc nokļūšanas Zelta Ordas atkarībā šī teritorija bija pakļauta Brjanskas kņaziem. Lietuvas valdnieks Aļģirds ap 1355. gadu sadalīja bijušo Čerņigovas-Severskas zemi trīs dalienās. Čerņihivā un Trubačevskā valdīja viņa dēls Dmitrijs (Dmitrijus Algirdaitis, 1356.–1379. gadā un 1388–1399. gadā), pēc 1401. gada Vītauts Dižais to pilnīgi iekļāva Lietuvas dižkunigaitijas sastāvā. No 1569. gada tā bija Polijas-Lietuvas kopvalsts sastāvā.
Pēc Bogdana Hmeļņicka vadītās sacelšanās apgabals bija Ukrainas hetmaņa pakļautībā (1649−1657), 1667. gadā Dņepras kreisā krasta daļa iekļauta Krievijas caristē. 1708. gadā cars Pēteris I lika dibināt Kijevas guberņu, kuru 1719. gadā sadalīja Kijevas, Belgorodas, Orlas un Sevas provincēs, pēdējās trīs 1728. gadā apvienoja Belgorodas guberņā.  
1796. gadā daļu no Dņepras kreisā krasta zemēm iekļāva jaundibinātajā Mazkrievijas guberņā ar centru Čerņihivā. 1802. gadā Mazkrievijas guberņu sadalīja divās daļās, ziemeļu daļā izveidoja Čerņigovas guberņu.
No 1918. gada apgabala teritorija atradās Ukrainas Tautas Republikas, no 1920. gada Ukrainas PSR sastāvā. 1932. gada 27. februārī izveidoja Kijevas apgabalu, tā paša gada 15. oktobrī no tā tika atdalīts Čerņihivas apgabals.
No 1991. gada Ukrainas Republikas sastāvā.

Administratīvais iedalījums

Apgabalā ietilpst 4 apgabala nozīmes pilsētas — Čerņihiva, Novhoroda-Siverska, Ņižina, Priluki, kā arī 22 rajoni — Bahmačas rajons, Bobrovicjas rajons, Borznas rajons, Čerņihivas rajons, Horodņas rajons, Ičņas rajons, Korjukivkas rajons, Koropas rajons, Kozelecas rajons, Kulikivkas rajons, Menas rajons, Nosivkas rajons, Novhorodas-Siverskas rajons, Ņižinas rajons, Priluku rajons, Ripku rajons, Semeņivkas rajons, Snovskas rajons, Sosnicjas rajons, Sribnes rajons, Talalajivkas rajons, Varvas rajons.
Saules staros

Sižets

Filma stāsta par Ziemeļkoreju, kuras pilsoņi cenšas radīt priekšstatu par ideālu cilvēku ideālu dzīvi ideālā valstī.
Tetraedrs

Tetraedrs (grieķu: τετρά-εδρον, no τέσσᾰρες — 'četri' un ἕδρα — 'skaldne') jeb četrskaldnis ir regulāra trijstūra piramīda, kuras visas šķautnes ir vienāda garuma. Tetraedram gan pamata gan arī sānu skaldnes ir regulāri trijstūri. Tam ir 4 skaldnes, 4 virsotnes un 6 šķautnes.

Tetraedra duālais daudzskaldnis arī ir tetraedrs.
Integrālā shēma

Integrālā shēma jeb IS (angļu: Integrated circuit), bieži saukta arī par mikroshēmu (angļu: microchip) ir miniaturizēta elektroniska shēma (ko pārsvarā veido pusvadītāju elementi, kā arī pasīvi komponenti), kas iestrādāta plāna pusvadītāja materiāla pamata virsmā un ievietota neatdalāmā korpusā.
Pēc pusvadītāju ierīču parādīšanās 20. gadsimta vidū notika elektronisko shēmu miniaturizācijas process. Pārejot uz viena kristāla integrēto shēmu izgatavošanu, notika liels lēciens elektroniskajā industrijā. Uz mazāka laukuma varēja izvietot lielāku daudzumu elektronisko elementu, līdz ar to arī gala izstrādājumi kļuva mazāki. Shēmu montāžā samazinājās roku darbs, ieviešot robotizāciju mikroshēmu izgatavošanā, līdz ar to arī samazinājās kļūdu iespējas. Mikroshēmās nepieciešams daudz mazāks materiālu izlietojums salīdzinājumā ar tradicionālajām ierīcēm. Integrālās shēmas tiek izstrādātas ar noteiktiem parametriem, un tās var iekļaut daudzās dažādās shēmās kopā ar citiem elektroniskajiem komponentiem un citām mikroshēmām.

Iedalījums

Pēc apstrādājamo signālu veida integrālās shēmas tiek iedalītas analogajās, ciparu un jaukta tipa (vienā mikroshēmā tiek apstrādāti gan analogie, gan ciparu signāli).
Analogās integrālās shēmas (AIS) apstrādā nepārtrauktus elektriskos signālus. Tās veic tādas funkcijas kā pastiprinātājs, aktīvais filtrs, demodulators, u.c.
Ciparu integrālās shēmas (CIS) apstrādā ciparu signālus, kas darbojas pēc binārās sistēmas principiem. Vienkāršākās CIS ir, piemēram, loģiskie elementi, trigeri, multipleksori, u.c. Daudz sarežģītāki ir mikrokontrolieri, mikroprocesori, ciparsignālu procesori.
Lai pārveidotu analogo signālu digitālā veidā, tiek izmantoti analogie ciparu pārveidotāji. Savukārt, lai ciparu signālu pārveidotu analogajā veidā, ir ciparu analogie pārveidotāji.
Entonijs Deividsons

Karjera

Savas pirmās divas sacīkstes britu pilots aizvadīja Minardi komandā, aizvietojot Aleksu Jongu, kuram vairākas sacīkstes bija problēmas ar iekļaušanos 107% no līdera laika, tādējādi nevarot piedalīties sacīkstēs. Abās viņš izstājās un atkal atgriezās pie British American Racing testēšanas.
2005. gadā, kad Takuma Sato saslima, viņš vienu sacīksti aizvietoja japāni, taču jau otrajā aplī izstājās sakarā ar viņa formulas dzinēja defektu. Pirmo sezonu kā pamatsastāva pilots Deividsons aizvadīja 2007. gadā, būdams Aguri komandas pilots. 2007. gada 30. decembrī komandas menedžeris Daniele Audeto, atbildot uz jautājumu par to, vai Deividsons brauks komandā arī 2008. gadā atbildēja: "Noteikti, 100 procenti." Deividsona karjera F1 pagaidām ir beigusies sakarā ar Aguri komandas bankrotu, tomēr kopš tā viņš kopš tā laika ir testējis Honda komandas formulas. 2009. gada sezonā Deividsons bija Brawn GP komandas rezerves pilots.
Entonijs Deividsons ir BBC Radio 5 Live Formula 1 sacīkšu komentētājs.
Rūdolfs Kugrēns

Komiķa karjera

Kugrēns savu stand-up komiķa karjeru sāka 2014. gadā ar stāvizrādi "Ikdieņi" uzstājoties dažādos bāros un klubos dzimtajā Rīgā. 2015. gada martā sekoja pirmā profesionālā izrāde "VS" un tā paša gada novembrī izrāde "Fiasko". 2016 gada nogalē izrāde ar nosaukumu "NēNuJā", kuras nosaukums radies no populāras frāzes latviešu vidū. 2017. gada novembrī izrāde — "Prieks", 2018. gada 16. decembrī ar pirmizrādi Splendid Palace debitēja stāvizrāde "Plezīrs". 2019. gada Augustā Rūdolfs Kugrēns uzstājās vienā no lielākajiem komēdijas un mākslas festivāliem pasaulē Edinburgh Festival Fringe. Tās ietvaros vairākas reizes kā viesmākslinieks uzstājās Comedy Club Estonia veidotajā priekšnesumā Straight Outta Estonia un citos.

TV karjera

Īslaicīgi parādījies dažādos interneta televīziju un televīziju projektos — tā piemēram vadīja Latvijā populārā totalizatora Betsafe.lv spēli "Gols, uj štanga" 2018. gada pasaules kausa futbola laikā un filmējies arī vienā epizodē Latvijas seriālā "Svešā seja", par atpazīstamāko projektu televīzijā uzskatāms raidījuma "Ūdenszeļļi" vadīšana — iknedēļas apskats par NBA un citiem basketbola notikumiem, kas vērojams gan Bestforsport.tv televīzijas kanālā, gan sociālā tīkla Facebook tiešraidē. Kugrēns vadījis arī Latvijas "Ekstra faktoru" — populārā šova "X Faktors" pavadošo raidījumu.

Personīgā dzīve

Rūdolfs Kugrēns ir dzimis 1991. gada 9. augustā Rīgā. Jaunākais no trīs bērniem ģimenē, Rūdolfa bērnība pagāja Rīgā un vasaras mēnešos vecmāmiņas lauku mājā pie Viešūra ezera netālu no Gaiziņkalna. Absolvējis Rīgas Valsts vācu ģimnāziju, Rūdolfs bez dzimtās latviešu pārvalda arī angļu un vācu valodu. Kā galvenie vaļasprieki jāmin basketbols un arī amerikāņu futbols. Šobrīd Rūdolfs ir amatieru basketbola komandas BK "Rimša" kapteinis un arī amerikāņu futbola "Riga Lions" spēlētājs. Kugrēns ir viens no amerikāņu futbola pamatlicējiem Latvijā piedaloties pirmās komandas "Mad Dogs" izveidē.
Enijs Maiks

Biogrāfija

No 12 gadu vecuma Enijs Maiks sāk apzināti un ļoti nopietni interesēties par tā laika aktuālo mūziku un krāt mūzikas ierakstus. Paralēli apgūst akustiskās ģitāras spēles pamatprincipus.
1980. gada rudenī sāk spēlēt sitamos instrumentus hard rock / heavy metal grupā "Joks", kuras kodols ir Ainārs Bertrands (soloģitāra) un Ainārs Betlers (basģitāra).
Grupu pamet 1983. gada sākumā. Tā paša gada vasarā viņš pieņem pseidonīmu Annie Mike, kas pēc 10 gadiem tiek latviskots un pārtop par Enijs Maiks. Oriģinālais angļu variants tiek veidots tā, lai sākuma burti saturētu īstā vārda pirmos burtus AM, un ir tieša atsauce uz Enija Maika tā brīža visvairāk klausītākās grupas Eurythmics vokālisti Annie Lennox un Radio Luxembourg dīdžeju Mike Hollis.
No 1983. gada novembra līdz 1985. gada decembrim seko dienests Padomju Armijā.
1986. gada pavasarī Enijs Maiks sāk spēlēt sitamos instrumentus grupā Slaisti. 1987. gadā grupa pievienojas Pētera Stučkas LVU studentu roka klubam. Slaisti uzstājas skolās, iestādēs un pagrīdes festivālos, bet ne pārāk aktīvi. Šajā laikā Enijs Maiks sacer gandrīz divus desmitus dziesmu, kuras pārējie grupas dalībnieki neakceptē stilistisku iemeslu dēļ, kā rezultātā viņš ar divu magnetofonu palīdzību sāk veikt solo ierakstus vienatnē, pakāpeniski ierakstot visus instrumentus un balsi, līdz 1989. gadā pamet Slaistus uz visiem laikiem. Ar hip-hop un house / techno eksploziju 80. gadu otrajā pusē Enijs Maiks arvien vairāk sliecas uz elektronisko, ierakstu studijās tapušo mūziku. 1991. gada sākumā viņš iegādājas savu pirmo sintezatoru un kopā ar sintpopa grupas Spogulis taustiņnieku Viesturu Biti izveido kopprojektu ar sākotnējo mērķi ieviest un popularizēt Latvijā pašmāju elektronisko deju mūziku. Gada beigās zem nosaukuma Happy Hi viņi ieraksta 6 demo dziesmas. Nejaušas sagadīšanās pēc viena no dziesmām Mana mīļā dara to labāk 1992. gadā nokļūst Zvaigznīšu brīža topa pirmajā vietā.
1993. gadā Enijs Maiks ar dziesmu Tikai 1 Nakc kļūst par Mikrofona Muzikālā Vakara Favorītu.
1994. gadā Enijs Maiks zem nosaukuma Fat Annie's Band (latviski: Resnās Enijas Blice) ieraksta vairākas dziesmas un saņem Mikrofona Gada Balvu kategorijā Spožākā debija Mikrofona rokaptaujā.
1999. gadā Enijs Maiks ir viens no ierakstu studijas un izdevniecības Estrada Chart Music līdzdibinātājiem. 2001. gadā izdod pirmo oficiālo (licencēto) Latvijas neatkarīgās mūzikas izlasi "Sound & Vision". 2003. gada sākumā leibls Estrada Chart Music beidz pastāvēt.
2006. gadā Enijs Maiks ar jauniem domubiedriem dibina ierakstu leiblu Elektrikana Rekordz (sākotnēji One Man And A Drum Machine), kurā līdz pat šim brīdim darbojas kā izdevējs, ierakstu producents un mūzikas video klipu veidotājs.
2009. gadā Enijs Maiks veido trokšņu un skaņu partitūru vienam no gaismas festivāla Staro Rīga visvairāk apmeklētākajiem objektiem "Laika grieži".
2017. gadā Enijs Maiks un Jana Hermann nolemj turpmākos ierakstus izdot kopīgi zem nosaukuma Elektrik Elderz. 
Elektrik Elderz pirmais pilnformāta albums Totally Unnecessary publicēts 2018. gada 16. martā.
Elektrik Elderz otrais albums II publicēts 2019. gada 1. martā.
Balfūra nota

1918. gada 11. novembrī parakstītā Balfūra nota bija oficiāla vēstule Latviešu Nacionālās padomes pilnvarotajam pārstāvim Zigfrīdam Annam Meierovicam, kurā Lielbritānijas un Īrijas Apvienotās karalistes ārlietu ministrs Artūrs Džeimss Balfūrs rakstiski apstiprināja 23. oktobra sarunā deklarēto savas valsts apņemšanos atzīt Latvijas Nacionālo padomi kā de facto neatkarīgu struktūru un Z. A. Meierovicu kā neoficiālu Latvijas Pagaidu valdības diplomātisko pārstāvi. Tas tiek uztverts kā pirmais oficiālais apstiprinājums Sabiedroto valstu gatavībai sākt Latvijas valsts neatkarības atzīšanas procesu, kas noslēdzās ar Latvijas Republikas de iure atzīšanu Sabiedroto konferencē 1921. gada 26. janvārī (Briāna nota).

Vēstules teksta latviskojums

"Ārlietu ministrija
1918. gada 11. novembrī
Ser,
Man ir tas gods ar pateicību atbildēt uz jūsu vēstuli, kurai jūs pievienojāt jūsu aicinājumu Lielbritānijai un Sabiedrotajiem sniegt savu protekciju Latvijai.
Es ar prieku izmantoju šo izdevību atkārtot apstiprinājumu, ko es jums devu jūsu nesenās vizītes laikā. Viņa Majestātes valdība ar dziļākajām simpātijām izturas pret latviešu tautas centieniem un tās vēlmi atbrīvoties no vācu jūga. Tā ar prieku no jauna apstiprina savu gatavību dot pagaidu atzīšanu Latviešu Nacionālai padomei kā de facto neatkarīgai iestādei līdz tam laikam, kamēr Miera konference liks pamatus jaunam brīvības un laimes laikmetam jūsu tautai.
Līdz tam Viņa Majestātes valdība ar prieku atzīs jūs par Latvijas Pagaidu valdības neformālo diplomātisko pārstāvi.

Patiesi jūsu
Artūrs Džeimss Balfūrs.
Meierovica kungam
115, Park Road,

Regent's Park, N. W."
Lingua franca

Lingua franca (latviešu: franku mēle) ir valodniecībā lietots apzīmējums starptautu saziņas valodai etniski jauktos apgabalos. Tā parasti ir kādas valodas vienkāršota forma, kas adaptējusi vairāku citu valodu vai dialektu iezīmes. Kā lingua franca dažādos vēstures posmos Eiropā kalpoja grieķu, latīņu, franču, angļu valoda. Citos reģionos kā vienkāršota starptautu valoda lietota arī ķīniešu (Tālajos Austrumos), sanskrits (Dienvidāzijā), arābu (Tuvajos Austrumos), svahili (Austrumāfrikā), spāņu un portugāļu (Latīņamerikā), krievu (bijušā Austrumu bloka valstīs) un daudzas citas valodas.

Izcelsme

Iespējams, ka sākotnēji par „franku mēli“ dēvēja saziņas valodu, ko lietoja bijušās Romas impērijas teritorijā apmetušās barbaru tautas. Vēlajos viduslaikos un Renesanses laikmetā to attiecināja arī uz saziņas valodu, ko satiksmē ar krustnešiem, Venēcijas un Dženovas tirgotājiem lietoja Vidusjūras baseina neromāņu valodās runājošie, latīņu valodai piejaucot arābu, grieķu, turku un citas izcelsmes vārdus. Vārds lingua franca pirmo reizi rakstos lietots 1678. gadā.
Vēl agrāk starptautu saziņas valodai tika lietots grieķu apzīmējums koine (grieķu: Κοινή — 'kopējs'), kas cēlies no antīkā laikmeta apzīmējuma saziņas valodai, ko lietoja Maķedonijas Aleksandra armijas dažādu tautību karavīri. Helēnisma laikā koine kļuva par dominējošo saziņas valodu Tuvajos Austrumos.
Ozerings

Ozeriņš jeb ozerings (latīņu: oseringus, vācu: oseringh) bija naudas un maksāšanas vienība Latvijas teritorijā 13. gadsimtā, par kuras izcelsmi un veidu izteikti atšķirīgi uzskati. Ticamākais no tiem ir pieņēmums, ka ozeriņš identificējams ar sudraba naudas stienīti, kura masa šajā laikā vidēji ir ap 100 g, kas labi saskan ar Indriķa hronikā minēto svaru attiecībā pret sudraba mārku, jo viena Rīgas sudraba mārka 14. gadsimta sākumā svēra 207,82 g.

Etimoloģija

Vārds “ozeriņš” ir latviskots no 13. gadsimta pirmās puses Indriķa hronikas teksta latīņu valodā, kur tas daudzskaitļa datīvā rakstīts kā oseringos, dažos vēlākos dokumentos vācu valodā — oseringh, tomēr nav zināms, kā šo vārdu izrunājuši paši senās Latvijas iedzīvotāji. Pēc viena uzskata jēdziens “ozeriņš” nozīmējis “zirga riņķis”, tas ir — sudraba riņķis (aproce) ar noteiktu svaru, kura vērtība ir viens zirgs.
1984. gada Eiropas čempionāts futbolā

Turnīra gaita

Turnīra formāts bija nedaudz mainīts, salīdzinot ar 1980. gada turnīru. 8 komandas bija sadalītas 2 grupās pa četrām komandām. Katras grupas divas spēcīgākās komandas iekļuva pusfinālā. Pirmoreiz nenotika spēle par 3. vietu.
A grupā neapturami bija laukuma saimnieki Francijas izlase ar Mišelu Platinī priekšgalā, kas uzvarēja visās spēlēs. Otrajā vietā grupā ierindojās Dānijas izlase, bet pusfinālā neiekļuva Beļģija un Dienvidslāvija. B grupā pirmās divas vietas, ar 4 punktiem katrai komandai, ieguva Spānija un Portugāle, kas turnīra tabulā apsteidza vāciešus un rumāņus.
Pusfinālā starp Francijas un Portugāles izlasēm pamatlaiks beidzās 1-1, bet arī papildlaikā abas komandas iesita pa vārtiem. 1 minūti pirms papildlaika beigām Platinī guva izšķirošos vārtus un Francija iekļuva finālā. Otrajā pusfinālā uzvarētāju nācās noskaidrot pēcspēles 11 m sitienu sērijā, kur Spānija ar 5-4 pieveica Dāniju.
Finālā tikās divas kaimiņvalstis Francija un Spānija. Ar rezultātu 2-0 uzvarēja Francija, pirmo reizi kļūstot par Eiropas čempioniem. Par rezultatīvāko spēlētāju un turnīra spožāko zvaigzni kļuva Mišels Platinī, kurš guva deviņus no komandas 14 gūtajiem vārtiem.
23. oktobris

23. oktobris ir 296. gada diena (297. garajā gadā) pēc Gregora kalendāra. Līdz gada beigām ir atlikušas 69 dienas.
Galgauska (stacija)

Vēsture

Pietura atklāta 1973. gadā Tirzas raķešu bāzes militārpersonu un tuvējā Galgauskas ciema iedzīvotāju vajadzībām. Satiksme šeit slēgta 1999. gadā, vēl pēc 10 gadiem noņemtas arī sliedes.
Modris Liepiņš

Biogrāfija

Izglītību ieguvis Apšuciema astoņgadīgajā skolā, Murjāņu sporta internātskolā, Engures vidusskolā un Latvijas Sporta pedagoģijas akadēmijā.
Piedalījies 50 km soļošanas distancē trijās Olimpiskajās spēlēs (1996, 2000, 2004). 1996. gadā Atlantā viņš ieņēma 23. vietu. 2000. gadā Sidnejā sasniedza savu augstāko rezultātu Olimpiskajās spēlēs — 9. vieta. Olimpisko spēļu karjeru noslēdzis ar 25. vietu 2004. gadā Atēnās. Guvis arī labus rezultātus Pasaules un Eiropas čempionātā: 2002. gada Eiropas čempionātā ierindojies 9. vietā 50 km, savukārt 1999. gada Pasaules čempionātā finišu sasniedzis 10. vietā. Vairāk nekā 30 reizes uzvarējis Latvijas un Latvijas PSR čempionātā. M. Liepiņš karjeras laikā arī 10 reizes labojis Latvijas rekordus soļošanā.
Kandidējis piecās pašvaldību vēlēšanās (2001, 2005, 2009, 2013, 2017) uz deputāta vietu Tukuma pilsētas un novada domē. 2001. un 2005. gadā kandidēja no Tautas partijas saraksta, taču netika ievēlēts. 2009. gadā kandidēja no partijas "Tukuma pilsētai un novadam" saraksta un tika ievēlēts Tukuma novada domē. 2008. gadā kļuva par Tukuma ledus halles direktoru, 2011. gadā kļuva par valdes locekli uzņēmumā "Tukuma ledushalle".
Slokas iela (Jūrmala)

Satiksme

Pa Slokas ielu kursē 3.autobuss.
Boriss Itkiss

Biogrāfija

No 1980. gadu sākuma līdz 1990. gadu beigām bijis viens no Moldovas vadošajiem šahistiem. Septiņas reizes ir uzvarējis Moldovas šaha čempionātos (1980, 1982, 1983, 1984, 1990, 1992, 1997). Četras reizes pārstāvējis Moldovas šaha izlasi PSRS komandu šaha čempionātos (1972, 1983, 1985, 1991). 1974. gadā pārstāvējis Moldāvijas sporta biedrību Moldova PSRS komandu šaha kausā. 1990. gadā piedalījies Latvijas 1. atklātajā šaha čempionātā, kurā dalījis 14.-30. vietu.
Pēc PSRS sabrukuma pārstāvējis Moldovas komandu Pasaules šaha olimpiādēs, kurās piedalījies 2 reizes (1994, 1996). Kopš 1990. gadu beigām šaha turnīros pārstāv Rumāniju.
Strādājis arī kā šaha treneris Moldovas nacionālajā šaha akadēmijā. Pazīstamākā viņa audzēkne ir lielmeistare Irina Bulmaga.
Džo Fagans

Karjera

Džo Fagans lielāko daļu profesionālā futbolista karjeras pavadīja Mančestras "City" komandā, kurā debitēja 1938. gadā. Otrā pasaules kara sākums saīsināja viņa karjeru, taču Fagans palīdzēja vienībai ielauzties augstākajā līgā 1946./1947. gada sezonā.
Savas trenera gaitas viņš uzsāka "Preston" klubā Lankaširas čempionātā kā spēlējošais treneris, jau pirmajā sezonā aizvedot līdz čempiona titulam. 1954. gadā Fagans kļuva par galvenā trenera asistentu "Rochdale" komandā, kur palīdzēja nākamajam "Everton" trenerim Harijam Katerrikam. Savukārt 1958. gadā pievienojās "Liverpool" kā viens no treneriem.
Par Liverpūles komandas galveno treneri viņš tika iecelts 1983. gadā, kad savu amatu atstāja Bobs Peislijs. Fagans ar klubu vienojās par līgumu uz divām sezonām. Viņa vadībā "Liverpool" ieguva savu ceturto Eiropas kausu, kad pēcspēles 11 metru sitienu sērijā tika pārspēti AS Roma futbolisti. 1985. gada 29. maijā Fagans paziņoja, ka neturpinās darbu "Liverpool". Par viņa pēcteci kļuva Kenijs Dalglišs.
Latvijas rajoni

Rajoni bija otrā līmeņa pašvaldības Latvijas PSR un Latvijas Republikā no 1949. līdz 2009. gadam.

Vēsture

1949. gadā padomju vara veica administratīvo reformu, kuras rezultātā tika likvidēti apriņķi un pagasti, bet to vietā izveidoti rajoni un ciemi. Laika gaitā rajonu robežas tika vairākkārt mainītas.
Pēc Latvijas neatkarības atgūšanas, ciemi tika likvidēti un to vietā atkal tika izveidoti pagasti, bet rajoni savu statusu saglabāja. 2009. gada 1. jūlijā, līdz ar administratīvi teritoriālās reformas noslēgšanos, rajonu padomes zaudēja savas pilnvaras.
Mežapupuķu dzimta

Izplatība

Visi mežapupuķu dzimtas putni dzīvo Āfrikā. Tie ir sastopami uz dienvidiem no Sahāras tuksneša. Lai arī mūsdienās mežapupuķi dzīvo tikai Āfrikā, kādreiz to izplatības areāls bija daudz lielāks, kā to pierāda fosilie atradumi, piemēram, Vācijā. Visi šīs dzimtas putni ir nometnieki.

Izskats un īpašības

Mežapupuķi ir vidēji lieli putni, to ķermeņa garums, garo asti ieskaitot, ir 23—46 cm. Lielāko daļu no kopējā garuma aizņem aste, kuras vidējās spalvas ir garākas kā malējās. Mežapupuķu apspalvojums var būt gan zils, gan zaļš vai violets, un tam piemīt metālisks spīdums. To galvas ir gludas, bez cekula. Knābis garš un izliekts, parasti sarkans vai melns. Arī īsās kājas ir vai nu sarkanas vai melnas. Uz spārniem un astes lielākajai daļai sugu ir nelieli, balti laukumiņi. Abi dzimumi izskatās vienādi.
Mežapupuķis tāpat kā dzenis spēj rāpties pa koka stumbru. Toties uz zemes tie lec, nevis staigā kā pupuķi.

Uzvedība un barība

Mežapupuķi galvenokārt dzīvo skrajos mežos, savannā un biezos krūmājos. Tie galvenokārt uzturas kokos vai krūmos, bet tuvumā noteikti ir kāds liels koks. Tie lielajos kokos gan ligzdo, piemeklējot koku dobumus, gan barojas, gan nakšņo. Divas mežapupuķu dzimtas sugas dzīvo tikai lietus mežu biezoknī. Tās ir mežapupuķis (Phoeniculus castaneiceps) un baltgalvas mežapupuķis (Phoeniculus bollei).
Mežapupuķu dzimtas putni barojas ar dažādiem bezmugurkaulniekiem, īpaši iecienīti ir dažādie kukaiņi, kurus tie atrod satrunējušā kokā. Ligzda koku dobumā ir ļoti vienkārša, tā nav īpaši izklāta un oderēta. Dējumā ir 2—4 olas, kuras var būt gan zilas, gan pelēkas, gan olīvzaļas.